Pupujian

Pupujian nyaéta puisi buhun anu eusina nyoko kana ajaran agama Islam. Pupujian asalna tina sa'ir, nyaéta puisi anu asalna tina sastra Arab. Ku lantaran kitu, pupujian mah wangunna euweuh bédana jeung sa'ir, diwangun ku opat padalisan dina sapadana, sarta unggal padalisanna diwangun ku dalapan engang. Tapi sanajan kitu, aya ogé anu diwangun ku dua padalisan, genep padalisan, dalapan padalisan dina sapadana. Purwakanti dina pupujian umumna purwakanti laras wekas. Leuwih jéntréna pupujian téh asal kecapna tina puji nu ngalaman dirajék dwipurwa ditambahan rarangkén tukang -an, nu hartina kecap-kecap atawa ucapan pikeun ngagungkeun nu maha kawasa, lian ti éta aya ogé nu eusina muji ka Rosulluloh Muhammad Saw.

 Tempat jeung Waktu 
Pupujian biasana dikawihkeun babarengan (rampak) ku para jama'ah bari ngadagoan solat magrib, ku para santri saréngséna ngaji, tiku para jama'ah di pangajian (tablég) bari ngantay sasalaman. Intina mah pupujian téh jadi panyelang dina rupaning ibadah. Nilik kana médiana, pupujian téh hirupna sacara lisan (dikawihkeun), apalna ku pangrungu, mantak pantes wacanana parondok.

Pungsi Pupujian
Sacara gurat badagna mah, pungsi pupujian téh aya anu mibanda fungsi éksprési jeung aya nu mibanda fungsi sosial. Tapi dina kamekaranana, pungsi sosialna leuwih gedé tibatan fungsi éksprésina. Cara maca pupujian téh sok dikawihkeun atawa dinadomkeun. Umumna dibacana téh di masjid saméméh solat jamaah, di madrasah, pasantrén, jeung dina acara-acara anu aya patalina jeung kaislaman.

Wanda Pupujian
Dumasar kana eusina, pupujian téh bisa digolongkeun kana sababaraha golongan nyaéta, (1) muji ka Pangéran Alloh, (2) solawat ka Kanjeng Nabi, (3) do'a jeung tobat ka Pangéran, (4) pépéling, jeung (5) ajaran agama.

Conto pupujian pépéling

Éling-éling dulur kabéh
Éling-éling dulur kabeh
ibadah ulah campoléh
beurang peuting ulah weléh
bisina kaburu paéh

Sabab urang bakal mati
nyawa dipundut ku Gusti
najan raja nyakrawati
teu bisa nyingkirkeun pati

Karasana keur sakarat 
Nyerina kaliwat-liwat
Kana ibadah diliwat
Tara ngalakukeun solat

Kaduhung kaliwat langkung
Tara nyembah ka Yang Agung
Sakarat nyeri kalangkung
Jasadna teu meunang embung

 Kautamaan Solat Berjamaah
Éling-éling umat  Muslimin muslimat  
Hayu urang solat berjamaah Isa  
Éstu kawajiban urang ker di dunia  
Kanggo pibekelen jaga di akhérat  
Anu ngalanggengken solat berjamaah  
Éta aya lima rupa kauntungannana  
Hiji dilengitkeun kapakirannana 
 Dua dilengitkeun siksaan kuburna 
 Tilu dibéré buku ti katuhuna 
 Opat bakal ngaliwatanna cukangna 
 Cara kilat nyamber bawaning kilat lepasna  
Lima teu dihisab asup ka surgana. 
 Kakuping Suara Adzan
Kakuping suara adzan
Di Masjid ti katebihan
Singhoréng téh ngawartosan
Ngajak solat babarengan
 Ulah sok solat di Imah
 Salila aya masjid mah
 Pribumi atawa sémah
 Hayu solat berjamaah
Solat téh tihang agama
Nu pangpayunna ditaors
ku Gusti Allah Ta'ala
Hayu solat berjamaah
 Ka jalma nu hayang bagja
 nampa panggilan berharga
 Yakin Allah pangagungna
 Wajib dipayunkeunana
Sanajan keur tibra saré
Solat mah teu meunang peré
Ulah sok diengké-engké
Bisi Kaburu jadi bangké

Rujukan

Kategori:Sastra Sunda wangun ugeran
Kategori:Sya'ir Islami